ועדת הכספים, כנסת 20, פרוטוקול מספר 617, 2017-01-18 09:30

משה גפני: בוקר טוב.

משה גפני: אני פותח את ישיבת ועדת הכספים.

משה גפני: על סדר-היום: הצעת חוק מס ערך מוסף (תיקון – פטור ממס להשכרה למגורים באמצעות מלכ"ר), התשע"ו-2016.

משה גפני: הצעתו של חבר הכנסת יגאל גואטה וחברים נוספים.

משה גפני: חבר הכנסת גואטה, בבקשה.

יגאל גואטה: תודה אדוני היושב ראש.

יגאל גואטה: בוקר טוב לכולם.

יגאל גואטה: בעצם, הצעת החוק הזאת עלתה בעקבות פרשנות של השופט מינץ בתיק של יחזקאלי נגד רשות המיסים.

יגאל גואטה: זה אדם שהשכיר דירה לגוף מלכ"ר למטרת מגורים.

יגאל גואטה: בחוק למעשה כתוב: "השכרה למגורים לתקופה שאינה עולה על 25 שנה, למעט השכרה לשם אירוח בבית מלון".

יגאל גואטה: חוץ מאירוח בבית מלון, פטורים ממע"מ.

יגאל גואטה: אני מקריא: "סעיף 31 לחוק קובע כי אין לעסקאות הפטורות ממס השכרה למגורים לתקופה שאינה עולה על תקופה של 25 שנה, למעט השכרה לשם אירוח בבית מלון".

יגאל גואטה: בא השופט מינץ, בעקבות סיפור יחזקאלי, שהשכיר דירות לישיבות הסדר ותבעו אותם לשלם מע"מ.

יגאל גואטה: השופט אמר: "לא ניתן לומר כי עמותה מתגוררת בבניין".

יגאל גואטה: מכיוון שהעמותה היא השוכר עבור החוסים, עבור הדיירים, אז לא ניתן לומר שהעמותה מתגוררת בבניין ובגלל זה הוא רוצה לחייב אותם.

יגאל גואטה: אבל אין מציאות גם להגיד שהעמותה תתגורר כי העמותה זה לא משהו ממשי.

יגאל גואטה: אנחנו חושבים שזאת פרשנות שגויה.

יגאל גואטה: מעבר לזה.

יגאל גואטה: יש עוד גופים ששוכרים דירות עבור חיילים, עבור פגועי נפש, עבור נוער במצוקה, עבור ישיבות, כל הקבוצות האלה.

יגאל גואטה: למשל, הוועד למען החייל שוכר דירה למגורים עבור חייל בודד והמדינה מחייבת אותו לשלם מע"מ.

יגאל גואטה: זאת אומרת שיש לו עסק ויש לו כמה דירות ברשותו, הוא משכיר את הדירות הוא פטור ממע"מ.

משה גפני: גם בתי אבות.

יגאל גואטה: יכול להיות.

משה גפני: לא יכול להיות, היתה פסיקה בנושא הזה.

יגאל גואטה: אז אדם שעושה עסק לכל דבר ועניין פטור ממע"מ, אבל עמותה ששוכרת עבור חייל בודד, עבור פגועי נפש או עבור נוער במצוקה, או עבור תלמידים שגרים במוסד, המדינה מחייבת אותם במע"מ.

יגאל גואטה: אבל מה?

יגאל גואטה: אם אני לא טועה ויתקנו אותי נציגי רשות המיסים או מע"מ, הבנתי שהיה איזה דיון בבית משפט בנושא של חוסים שהם פגועי נפש, גם על זה שחייבו אותם במע"מ וכן היתה פשרה בתיק בוטח נגד מע"מ וכן היתה פשרה שהם לא ישלמו.

יגאל גואטה: עשיתי בירור עם מנכ"ל השירות הלאומי ושאלתי אותו אם בנות בשירות לאומי, ששוכרים עבורן דירות, האם משלמים מע"מ?

יגאל גואטה: הוא אמר לי שהוא יחזור אלי עם תשובה.

יגאל גואטה: הוא חזר אלי ואמר: שמע, הם חייבים במע"מ, אבל יש הסכמה שהם לא משלמים מע"מ.

יגאל גואטה: אני לא מכיר את האדרוגינוס הזה.

יגאל גואטה: כך גם אני שומע שיש סיכום עם מע"מ, עם חוסים בתיק בוטח נגד מע"מ.

יגאל גואטה: אני מברך על הפשרה הזאת, רק את הפשרה הזאת צריך לתקן לכל הרוחב ולתקן את הפרשנות לחוק.

משה גפני: מי אמר לך את זה?

יגאל גואטה: מנכ"ל השירות הלאומי שר שלום ג'רבי.

משה גפני: הוא לא מהאוצר.

יגאל גואטה: לא, אני שאלתי אותו.

יגאל גואטה: שאלתי אותו: העמותות שעובדות איתכן ששוכרות דירות עבור בנות שירות לאומי, משלמות מע"מ.

יגאל גואטה: הוא אמר שהוא יבדוק ואז חזר ואמר שלכאורה הן צריכות לשלם מע"מ אבל כנראה המע"מ הבין שזה לא 100 אחוז ולא גובים מהם.

יגאל גואטה: כך הוא אמר לי, זה ציטוט ממנו.

יגאל גואטה: לגבי החוסים יש פשרה בבית המשפט בתיק בוטח נגד מע"מ.

יגאל גואטה: לכן אני מבקש לקרוא לחוק כמו שהוא כתוב:

יגאל גואטה: השכרה למגורים למעט השכרה לשילוח בית מלון.

יגאל גואטה: בחוק כתוב שכולם פטורים ממע"מ למעט בתי מלון.

משה גפני: אתה מציע שיהיה כתוב:

משה גפני: לרבות השכרה באמצעות מלכ"ר.

יגאל גואטה: נכון.

יגאל גואטה: לרבות השכרה למטרת מגורים באמצעות מלכ"ר.

יגאל גואטה: או שפשוט, לפרש את הסעיף הזה למעט השכרה לשילוח בית מלון.

יגאל גואטה: איך השופט אמר שזה כולל גם עמותות?

יגאל גואטה: להשאיר את זה כמו שזה.

משה גפני: מי משיב על הצעת החוק הזאת?

<שי דותן: אני מרשות המיסים.

<שי דותן: אני חושב שחבר הכנסת יגאל גואטה קלע לדברים שבאמת רשות המיסים פונים אליה לא מעט מקרים ואנחנו מאשרים את הפטור ממס.

<שי דותן: במקרים של עוסק שמשכיר למלכ"ר.

יגאל גואטה: זה נכון יותר להגיד שיש פטור ממע"מ ולא ממס.

<שי דותן: פטור ממע"מ.

<שי דותן: בדרך כלל זה גם פטור ממס הכנסה אבל לא ניכנס לזה.

<שי דותן: אנחנו פועלים לפי הפסיקה.

<שי דותן: הפסיקה אומרת באמת שהמלכ"ר אינו מתערב בקביעת זהות שוכרי הדירות, אינו קובע את התמורה שתתקבל עבורן ועוד מבחנים אחרים.

<שי דותן: כלומר, המלכ"ר הוא למעשה צינור שלמעשה לוקח על עצמו סמכות משפטית.

<שי דותן: השוכר עצמו בדרך כלל הוא חסר ישע וכדומה והוא לא יכול לחתום בעצמו על החוזה.

<שי דותן: במקרים כאלה אנחנו מתירים.

<שי דותן: ההחלטות המיסויות שלנו היום נותנות פתרון ללא מעט מקרים.

איתן ברושי: פרסמתם את זה באיזה מקום?

<שי דותן: ההחלטות שלנו מפורסמות.

איתן ברושי: אפשר לראות את זה, או שזה רק למי שנדחף?

<שי דותן: זה פורסם באתר של רשות המיסים.

<שי דותן: יש החלטת מיסוי שפורסמה.

<שי דותן: אנחנו חושבים שההצעה הזאת היא גורפת מידי, היא כוללת מידי.

<שי דותן: היא פוגעת בחוק מע"מ, שכידוע לכם אנחנו רוצים לצמצם - - -

משה גפני: מה זה הסיפור הזה שחבר הכנסת גואטה סיפר שיש כאלה שלא גובים.

<שי דותן: אנחנו לא מכירים שלא גובים.

<שי דותן: הכול חייב, אלא אם כן פונים לרשות המיסים ומקבלים אישור מפורש, החלטה מיסואית מצד המחלקה המקצועית.

משה גפני: מה שהוא הציג לגבי חוסים ולגבי שירות לאומי.

<שי דותן: שירות לאומי במקרה הזה הוא לא חייב.

יגאל גואטה: אבל הוא לא משלם.

<שי דותן: אז זה לא בסדר שהוא לא משלם.

יגאל גואטה: לא, בהסכמה הוא לא משלם.

יגאל גואטה: הרי אם חודש אני לא משלם מע"מ, אתם עושים לי עיקול.

<שי דותן: אנחנו לא יודעים על הסכמה כזאת.

<שי דותן: יושב פה מי שעובד במחלקה המקצועית לא מעט שנים והוא לא יודע על הסכמה כזאת.

<שי דותן: הוא לא יודע על פטור לדירות לשירות לאומי.

יצחק וקנין: אם אני היום בעל דירה לא משלמים לי מע"מ אלא משלמים מחיר גלובלי.

יצחק וקנין: אין היום מציאות של מע"מ בשכר דירה.

יצחק וקנין: השאלה שלי היא כזאת: מה ההבדל אם העמותה היא זאת שמשכירה.

יצחק וקנין: למשל, במקרה הספציפי הזה היא מייצגת את השירות הלאומי?

יצחק וקנין: למה היא צריכה לשלם?

יגאל גואטה: השופט מינץ, בפרשנות של החוק - - -

יצחק וקנין: אני שאלתי שאלה ספציפית.

יצחק וקנין: מה ההבדל?

<שי דותן: השאלה היא כזאת: האם עסקה שנעשית בין עוסק למלכ"ר חייבת במס?

<שי דותן: אנחנו חושבים שעסקאות כאלה חייבות במיסים.

<שי דותן: זאת שיטת המס בישראל, כך היא עובדת.

<שי דותן: ההכנסות ממיסים הן רבות מגביה ממלכ"רים.

<שי דותן: מלכ"רים הם נתמכים והם משלמים פחות מע"מ.

יצחק וקנין: מה זאת אומרת משלמים פחות מע"מ?

יצחק וקנין: על מה משלמים פחות מע"מ?

יצחק וקנין: מע"מ מלא הם משלמים.

יצחק וקנין: לא רק זה, הם לא מזדכים על מע"מ.

יצחק וקנין: עמותות לא מזדכות על מע"מ.

יצחק וקנין: הן משלמות מע"מ ולא מזדכות.

יצחק וקנין: אתם יודעים את זה טוב מאוד.

<שי דותן: נכון, אבל זאת שיטת המס.

יצחק וקנין: ואתה עוד אומר שמשלמים פחות.

יצחק וקנין: אם יש מקומות שלא משלמים בהם מע"מ בכלל, למה עמותה צריכה לשלם את המע"מ.

יצחק וקנין: אני לא מדבר על סטנדרטים קבועים, קונים טובין ומשלמים מע"מ.

יצחק וקנין: אבל אם בשכירות אין תשלום מע"מ, למה דווקא פה אתה קובע שדווקא עמותה משלמת?

איתן ברושי: וקנין, מה אתה מופתע?

איתן ברושי: זה כמו הפיצוי על שנת שמיטה.

איתן ברושי: המדינה נתנה פיצוי ולקחה אותו במע"מ.

יצחק וקנין: אני לא רוצה להתערבב איתם במקומות שלא צריך.

יצחק וקנין: אני שואל שאלה ספציפית.

יצחק וקנין: איפה שכולם פטורים, כל הרף פטור, אתה אומר שרק עמותה תהיה חייבת.

יצחק וקנין: למה?

יגאל גואטה: אני רוצה להוסיף עוד נקודה.

יגאל גואטה: יתרה מזאת.

יגאל גואטה: השופט מינץ כתב בהחלטה שלו שאם הבחורים שגרים בבניין הזה היו באים וחותמים על הסכם השכירות, אז באמת הם היו פטורים.

משה גפני: זה ברור, זה כתוב בחוק.

משה גפני: אני מבקש לדעת.

משה גפני: תגידו לוועדה.

משה גפני: יש פטור על השכרה למגורים עד 25 שנה.

משה גפני: מה הפרשנות שלכם?

משה גפני: מה זה השכרה למגורים?

משה גפני: אם למשל יש בית אבות והוא משכיר את החדרים שלו בבית האבות לקשישים.

משה גפני: הוא צריך לשלם מע"מ?

<שי דותן: בדרך כלל כן.

משה גפני: למה, זאת השכרה למגורים?

<שי דותן: אבל במקרה הזה המלכ"ר נותן שירותים נוספים וזה לא רק למגורים.

<שי דותן: אנחנו לא יכולים לצבוע אותו.

<שי דותן: כל פטור ממע"מ צריך להיות צר וברור.

משה גפני: קשיש הולך לבית אבות.

משה גפני: הוא שוכר שם את המקום ושם הוא גר וישן.

משה גפני: הוא מקבל עוד שירותים, מביאים לו ארוחת בוקר.

משה גפני: זה מושכר למגורים, זה הנושא.

משה גפני: הוא לא שכר את זה בשביל לראות את הטלוויזיה בערב עם עוד כמה קשישים.

משה גפני: הוא שכר כדי לגור שם.

משה גפני: למה הוא צריך לשלם מע"מ?

<שי דותן: בתי אבות זה נושא שהוא באמת כבר נפרד.

<שי דותן: יש בתי אבות שהם בכלל עסק לעניין מע"מ.

משה גפני: אני שואל אותך על בית אבות רגיל, מה שהיה כל שנים.

משה גפני: אני לא מדבר על עסק נפרד.

משה גפני: למה מה שטוען חבר הכנסת גואטה, למה זה לא הדבר הפשוט?

משה גפני: יש מלכ"ר.

משה גפני: בבניין הזה גרים חיילים.

משה גפני: כל העסק הזה הוא מגורים.

משה גפני: למה העמותה צריכה לשלם מע"מ?

משה גפני: האגודה למען החייל, למה היא חייבת לשלם?

משה גפני: הרי זה הכול מגורים.

<שי דותן: שוב, זאת שיטת המס.

משה גפני: חזרת הבוקר על שיטת המס כבר 16 פעם.

משה גפני: זאת אומרת שאין לך תשובה אחרת.

<שי דותן: יש לי תשובה.

משה גפני: אל תגיד לי שיטת המס.

משה גפני: שיטת המס אצלי בתלוש כתוב שמס הכנסה יורד וזהו.

<שי דותן: התשובה היא שהפטור הוא למגורים בלבד ולאדם פרטי וזהו.

<שי דותן: ברגע שיש מלכ"ר אנחנו לא יודעים איזה שימושים.

<שי דותן: יש שיקולים של אכיפה.

<שי דותן: אנחנו לא יודעים איזה שימושים המלכ"ר יעשה.

משה גפני: שיקולים של אכיפה אז אני צריך לשלם כל-כך הרבה כסף?

משה גפני: אנחנו חיילים שנמצאים בבניין שמיועד למגורים של האגודה למען החייל.

משה גפני: מי שגר שם זה חיילים שישנים שם בלילה.

משה גפני: למה האגודה למען החייל צריכה לשלם מע"מ?

משה גפני: זה מקום שניתן למגורים.

יצחק וקנין: כל העמותות משלמות מע"מ על כל הטובין, על כל מה שהם רוכשים.

יצחק וקנין: על זה אני לא מתווכח.

יצחק וקנין: אני מבין את הפסיקה, יש לזה הצדקה.

יצחק וקנין: אבל איפה שכל הרף לא משלם, למה דווקא אותם אתה מחייב?

משה גפני: מה אתה אומר?

משה גפני: ברגע שאנחנו משוכנעים שזאת הפעילות הבלעדית - - -

משה גפני: מה פירוש בלעדית?

<שי דותן: בלעדית זה אומר - - -

משה גפני: הם גם אוכלים שם ארוחת בוקר ויש שם גם מועדון שהם משחקים שם שחמט.

<שי דותן: המחוקק לא רצה לתת לזה פטור.

משה גפני: מי זה המחוקק?

יגאל גואטה: לא אמרו שאנחנו המחוקקים?

משה גפני: יש החלטה חדשה, שיטת המס שאתה לא מחוקק.

רן כהן: כצופה מהצד זה נראה מהצד שמי שמחליט זה הם ולא אתם.

איתן ברושי: זה לא השתנה מאז שאתה היית כאן, רן.

רן כהן: חבר הכנסת איתן, זה השתנה וזה רק הולך ומדרדר.

רן כהן: אתם לא צריכים לוותר על הכוח של הכנסת.

משה גפני: המאבק הזה שהוא בין הממשלה לבין הכנסת, הוא מאבק שמתקיים גם היום.

משה גפני: גם אז היו נאומים של שרים, בין היתר של שרים בממשלה שאתה היית.

משה גפני: אני לא אשכח את אחד הנאומים שהיה בוועדת הכספים, שהיה כתב קטרוג ממש של אחד השרים שאת שמו לא אזכיר, נגד הנושא של אגף התקציבים, נגד הנושא של משרד האוצר.

משה גפני: נדמה לי שזה היה לפני 20 שנה.

משה גפני: היה נאום של שעה, שפשוט הוא דיבר נורא ואיום.

משה גפני: אני אומר לך שגם היום המאבק הזה נמשך כל הזמן.

משה גפני: יש לנו אינטרסים שונים.

משה גפני: שנינו מתכוונים לטובת מדינת ישראל ואזרחיה.

משה גפני: האוצר מתכוון שיהיה כמה שיותר כסף בקופה ואנחנו מתכוונים שיהיה כמה שיותר שירות לאזרחים.

משה גפני: המאבק הזה לא פוסק כאן בוועדה כל יום.

רן כהן: אדוני היושב ראש, כל מילה שאתה אומר היא בסלע, אין ספק, אבל צריכים לזכור תמיד שמי שמחוקק את חוקי ישראל זה אתם.

רן כהן: הם צריכים לבצע.

<ברוך משולם: אנחנו קראנו את הצעת החוק שוב ושוב וגם את פסק הדין.

משה גפני: פסק הדין לא רלוונטי.

<ברוך משולם: אני רוצה רק להבהיר כי זה התחיל מפסק הדין.

<ברוך משולם: הבנו שהפנייה הזאת מתבססת על פסק הדין.

<ברוך משולם: בפסק הדין השופט אומר במפורש בסעיף 7, שפעילות הישיבה היא פעילות שתכליתה אך ורק למטרת מגורים.

<ברוך משולם: השופט אומר שיכול להיות שהם נמצאים שם רוב היום אבל הפעילות עצמה היא פעילות שלא מיועדת למגורים.

<ברוך משולם: גם אם הייתי הולך ולוקח את ההצעה כמו שהיא ושם אותה, הרי שאם מקרה כזה יגיע שוב לבית משפט, מאוד יכול להיות שהשופט יגיד לך שהפעילות הזאת היא אינה פעילות למגורים.

<ברוך משולם: שניים.

<ברוך משולם: לגבי המלכ"רים.

<ברוך משולם: אם נכניס מלכ"ר אנחנו מכניסים פה הרבה מאוד גופים נוספים כמו מפלגות, כמו עמותות ספורט.

<ברוך משולם: מאוד יכול להיות שמחר בבוקר הם ימצאו נכס במחיר שוק, ישכירו אותו.

<ברוך משולם: יכול להיות שחלק מהפעילות - - -

משה גפני: ברוך, חבל על הזמן.

משה גפני: אנחנו מבינים מהר אם מסבירים לנו לאט.

משה גפני: אני מבקש מחבר הכנסת המציע.

משה גפני: מה שהשופט אומר לא רלוונטי.

משה גפני: השופט פוסק לפי החקיקה הקיימת.

משה גפני: בחקיקה הקיימת הוא הגיע למסקנה, שלדעתי קצת מוטעית, וזאת הפסיקה שלו בעניין.

משה גפני: אנחנו המחוקקים סבורים אחרת.

משה גפני: אני לא יודע איך הוא החיל את החוק, אבל כנראה הוא החיל את החוק בעקבות הפסיקה של בית משפט.

משה גפני: זה בית משפט מחוזי.

משה גפני: אנחנו רוצים לתקן את החוק.

משה גפני: מה שהחליטה מליאת הכנסת והיא העבירה את זה לכנסת זה לתקן את החוק.

משה גפני: אני מבין שהנוסח פה בעייתי.

משה גפני: צריך למצוא פתרון.

משה גפני: לא הולכים לפטור מפלגות ולא זאת הכוונה של החברים שחתמו על הצעת החוק.

משה גפני: אני מציע שתשבו עם המציע, עם הלשכה המשפטית שלנו ותנסו להגיע לאיזה נוסח שיהיה נוסח מוסכם.

משה גפני: בסופו של דבר תצטרך להיות הכרעה.

משה גפני: הפסיקה של השופט בבית המשפט המחוזי מפסיקה להיות רלוונטית.

משה גפני: אנחנו מקבלים את הפסיקה הזאת, אתם מקבלים את הפסיקה הזאת, כל עוד שזה החוק.

משה גפני: אבל אם מתקנים אותו ומתקנים אותו ברוח הדברים שדיברנו פה, אז הפסיקה היא לא רלוונטית.

יגאל גואטה: במיוחד, אדוני היושב ראש, שעל אף פסיקת השופט הם הגיעו לפשרה עם מלכ"רים אחרים שנראה להם שזה לא אותו דבר.

<ברוך משולם: זאת לא פשרה, זאת החלטת מיסוי.

<ברוך משולם: אנחנו בודקים כל מקרה לגופו, את כל הנסיבות, את כל העובדות.

יגאל גואטה: לא אמרתי שאתם לא בודקים.

יגאל גואטה: אמרתי שבעקבות הפסיקה הגעתם להסכם פשרה וזה בסדר גמוטר.

<ברוך משולם: יש הבדל בין בדיקה נקודתית, שאנחנו מכירים את העובדות לבין חקיקה שכל אחד נכנס בגדרה.

יגאל גואטה: אין לי שום תכנית בהצעת החוק שלי לפתוח את זה עד אין סוף.

<ברוך משולם: אז אני אשמח לשבת.

יגאל גואטה: בשמחה.

יגאל גואטה: דרך אגב, אני כבר הודעתי למי מהאוצר לפני שבועיים.

יגאל גואטה: אמרתי שאני מוכן בכל רגע נתון שיקראו לי אני אגיע לשבת.

יגאל גואטה: לא קראו לי.

יגאל גואטה: כנראה שזה לא היה כזה חשוב.

יגאל גואטה: אדוני היושב ראש, אני רוצה לציין עוד נקודה.

יגאל גואטה: כאשר רשות המיסים הסכימה לקבל את הטענות של החוסים, של פגועי הנפש, אז לכאורה הכיוון בחשיבה היה שהם לא יכולים לחתום על החוזה.

יגאל גואטה: הרי השופט אמר שאם החוסים בעצמם יחתמו, אז אכן הם יהיו פטורים, אבל במקרה של חוסים פגועי נפש הם לא יכולים לחתום.

יגאל גואטה: אבל אין לזה סוף.

יגאל גואטה: תמיד אפשר להגיד שיש אפוטרופוס ושהוא יחתום בשבילו.

יגאל גואטה: אלא מה?

יגאל גואטה: מבינים שהפסיקה הזאת של השופט מינץ, עם כל הכבוד, היא באמת הפוכה מלשון החוק כי החוק כותב במפורש "למעט השכרה לשם אירוח בבית מלון".

יגאל גואטה: אין יותר ברור מזה.

יגאל גואטה: כל מגורים אחרים הם כן פטורים לכאורה.

יגאל גואטה: אני אשמח לשבת.

משה גפני: אתה תשמח לשבת.

משה גפני: זה גם יכול להגיע לדיון בלי הסכמה איתכם.

<ברוך משולם: אנחנו נעשה את כל המאמצים.

משה גפני: יש פה בעיה.

משה גפני: אני מבין שזה צריך להיות בהסכמה ואני רוצה שזה יהיה בהסכמה.

משה גפני: אני לא רוצה שיהיה פה איזה אירוע.

משה גפני: הטענה של חבר הכנסת גואטה היא טענה נכונה.

משה גפני: צריך לנסח ולהגיע לפתרון.

משה גפני: לא לפרוץ את כל הגדרות אבל להגיע לפתרון.

משה גפני: אני מקבל פניות במהלך כל השנים, בעיקר בעקבות הפסיקה הזאת.

משה גפני: אני מציע שבימים הקרובים תשבו ותעדכן אותי.

משה גפני: הם אנשים רציניים.

יגאל גואטה: אני הבנתי שהם רציניים.

יגאל גואטה: הם בסך הכול אומרים: אין לנו באמת תשובה למה שאתה אומר אבל זה עולה לנו כסף ואנחנו לא רוצים שזה יעלה לנו יותר מידי.

איתן ברושי: אדוני היושב ראש, חברי הכנסת.

איתן ברושי: אני חושב שנפתח פה נושא רחב יותר ממה שהוצג פה.

איתן ברושי: דיון כזה לא יכול להתנהל במחשכים.

איתן ברושי: מה שאתם רומזים, דבר שהוא ידוע, שמתנהלים משאים ומתנים עם כל מיני גופים שפונים.

איתן ברושי: כלומר, מי שלא יודע ולא פונה והוא לא מספיק "חצוף" הוא לא יודע ולא מקבל.

<ברוך משולם: ממש לא.

איתן ברושי: אתה לא יכול להפריע לי.

איתן ברושי: מילא, אתם השתלטתם על המדינה, אל תשתלטו על הוועדה.

איתן ברושי: יש עוד אי אחד של שפיות פה אתם גם את זה רוצים להרוס.

משה גפני: מה אתה רוצה מהם?

איתן ברושי: אני רוצה להגיד לך משהו, גפני, גם להם וגם לתקשורת.

איתן ברושי: השיטה הזאת שמשרדים שולחים דרגים נמוכים - - -

משה גפני: זה לא דרגים נמוכים.

איתן ברושי: לא אמרתי עליהם, אני אומר לך.

איתן ברושי: שולחים דרגים נמוכים ודרגי ביניים ואז יש להם חסינות ואי-אפשר להגיד להם כלום כי הם נציגי השרים.

איתן ברושי: השרים לא מגיעים לדיון, הם מסתתרים במשרדים.

איתן ברושי: את השרים אי-אפשר לתקוף.

איתן ברושי: כשאנחנו תוקפים את הפקידים יש להם הגנבה כי הם רק פקידים.

איתן ברושי: קודם כל, הם לא רק פקידים, כולם יש להם גם אג'נדות אישיות.

איתן ברושי: אני מכיר אותם עוד מאז שאני הייתי ילד.

איתן ברושי: שניים, הם מייצגים את המשרדים והם צריכים לחטוף גם את המשרדים כי השרים לא באים במגע.

איתן ברושי: שר האוצר הוא אפילו לא חבר כנסת.

איתן ברושי: הוא בא רק לדיונים חגיגיים עכשיו.

יגאל גואטה: לא, הוא הולך גם להילולות.

איתן ברושי: שמעתם מה אמר רן כהן שהיה פעם שר.

איתן ברושי: הוא עכשיו משוחרר.

איתן ברושי: אני רוצה לחזור לעניין.

איתן ברושי: דיון כזה חייב להתנהל בצורה שתהיה מוכרת לכל מי שיכול להיות מעוניין.

איתן ברושי: יש פה הצגה מסוימת מהכיוון של חבר הכנסת גואטה.

איתן ברושי: לא תמיד ההצגה שמוצגת פה מקיפה את כל הפוטנציאל.

איתן ברושי: למשל, שירות לאומי הוא חלק מסוים.

איתן ברושי: יש גם שנת שירות ויש דברים אחרים.

איתן ברושי: אתה מבין איך אתם מתנהגים?

איתן ברושי: אני מדבר אליכם ואתם מדברים אחד עם השני.

איתן ברושי: אתה לא מבין שזאת חוצפה.

יצחק וקנין: הם מתאמים את התשובה.

איתן ברושי: עוד לא שמעו מה אני אומר.

משה גפני: איתן, תמקד.

איתן ברושי: אני מבקש שיהיה שימוע בעניין הזה ותהיה הודעה רחבה למי שמעוניין להתייחס, כי יש פה היבטים נוספים מאלה שתוארו, מכיוון שיש עוד שימושים בעיקרון הזה שלא באו לידי ביטוי בחוק הזה.

איתן ברושי: אני לפחות מתכוון ביום ראשון להציג את זה ליועצים המשפטיים של התנועה המושבית והקיבוצית משום שיש לנו, לפי דעתי, גם מה לומר בעניין הזה.

איתן ברושי: לכן אני מבקש שיהיה כתוב שזה יוצג כשימוע לפני שמגישים את ההצעה.

איתן ברושי: יש פה עוד מעוניינים.

משה גפני: אני מבקש להתייחס.

משה גפני: אני רוצה להגיד לך, חבר הכנסת ברושי.

משה גפני: אנחנו חברים ואנחנו בהרבה מאוד דברים עובדים יחד.

משה גפני: זה המנגנון שצריך לעבוד.

משה גפני: אני לא מצפה מהחברים ממשרד האוצר ומרשות המיסים שיביעו עמדה אחרת מאשר עמדת הממשלה.

משה גפני: אני לא מצפה מהם וזה גם לא תפקידם.

משה גפני: הם צריכים להגיד את הטיעון המקצועי גם אם לפעמים הוא לא שלם עם מה שאותו שלם מציג והוא חושב שזה היה צריך להיות מוצג אחרת.

משה גפני: תפקידו לעשות את זה.

משה גפני: תפקידנו לנסות ולהתמודד עם הדבר הזה, כאשר אנחנו חושבים שמבחינה ציבורית זה נכון.

משה גפני: פנו אלי ופנו לחבר הכנסת גואטה לא הם, מעליהם ממש, וביקשו שלא נצביע היום.

משה גפני: חבר הכנסת גואטה הסכים ובאה הידברות.

משה גפני: לכן, להגיד שהשר מסתתר באיזה מקום?

משה גפני: אני לא מצפה מאף שר לבוא לדיונים מהסוג הזה.

איתן ברושי: הערתי הערה כללית.

משה גפני: אני מסכים, אני רק רוצה להתייחס לעניין הזה.

משה גפני: הם אנשים שמההיכרות שלי עם העבודה שלהם כאן בוועדה, הם עושים עבודה מצוינת.

משה גפני: הם עושים עבודה מקצועית.

איתן ברושי: גפני, אתמול שמעת שלמשרד המשפטים יש הערות על חוק הגליל.

איתן ברושי: כשמגיעים לחוק ההסדרה אין לזה השלכות בינלאומיות.

איתן ברושי: כשמגיעים לחוק הגליל יש פה איום על יחסי חוץ.

משה גפני: אני על חוק הגליל אתמול הצבעתי.

משה גפני: הם רצו שאני לא הצביע והצבעתי.

משה גפני: אותו דבר על החוק הקודם.

משה גפני: ישב פה נציג אגף התקציבים והוא אומר שזאת הצעה תקציבית וכשנבוא למליאה נצטרך להביא 50 חברי כנסת.

משה גפני: יש התמודדות בלתי פוסקת בין ועדת הכספים לבין משרד האוצר.

משה גפני: יש פקידים במשרד האוצר, כמו הפקידים שנמצאים כאן היום, שעושים את עבודתם נאמנה ואין לי טענות עליהם בכלל.

משה גפני: להיפך, דווקא גיליתי נכונות לשבת ולהגיע להסכמה בעניין הזה.

משה גפני: אני חושב שזה דווקא דבר חיובי.

משה גפני: מה שאתה אומר כללית, אתה צודק.

משה גפני: כללית, יש בעיה מובנית, שמה שאמרתי לרן כהן, שזה נמשך כבר עשרות שנים.

משה גפני: זה לא דבר שנולד היום.

משה גפני: להיפך, אני חושב שדווקא בזה יש שיפור.

משה גפני: אנחנו היום ועדה יותר עצמאית מוועדה שהיתה פעם.

משה גפני: אנחנו ועדה שמעבירה דברים שפעם כמעט היה בלתי אפשרי להעביר אותם.

משה גפני: העברנו חוקים שהממשלה לא היתה צד בעניין, ישבה על הטריבונה ולא עשתה כלום.

משה גפני: עברנו חוקים שהרבה פעמים היו בניגוד לדעתה.

משה גפני: דווקא הדיון הזה אני מרוצה ממנו.

יגאל גואטה: גם אני.

יגאל גואטה: לא היתה שום מטרה לעשות משהו בלי הסכמה.

<ברוך משולם: רק הבהרה קטנה.

<ברוך משולם: כל ההחלטות מיסוי שאנחנו נותנים ניתנות במסגרת סעיף 158 לפקודה.

<ברוך משולם: אז יש לנו סמכות לתת החלטת מיסוי ולבדוק את זה באופן ספציפי.

<ברוך משולם: יתרה מזאת, אני רוצה לציין, החלטות מיסוי שלנו מפורסמות לכולם באתר הרשות ואפשר לגשת ולראות.

<ברוך משולם: שום דבר לא נעשתה במחשכים.

איתן ברושי: התכוונתי לדיון.

משה גפני: יש לי השגות גם על הסמכויות שלכם.

משה גפני: אבל זה לא רלוונטי.

משה גפני: הדיון הזה הוא בסדר מבחינתי.

משה גפני: תשבו בימים הקרובים.

משה גפני: זאת הצעת חוק חשובה.

משה גפני: לפי דעתי גם אתם צריכים.

משה גפני: אם זה יימשך יגיעו לחצים מכל מיני גופים.

משה גפני: הישיבה נעולה.